Hier is die duurste stede in SA | Maroela Media
Kaapstad (Foto: Facebook)
Die duurste stad in Suid-Afrika is Pretoria. Dit volgens die datagroep Numbeo wat 'n lewenskoste-indeks bepaal het vir 440 stede reg oor die wêreld. Dié indeks verwys na die lewenskoste in 'n stad deur die koste van vervoer, kruideniersware en verbruikersgoedere in ag te neem. Hoewel dié indeks nie die koste van verblyf insluit nie, dui Numbeo wel die prysindeks van huurkoste vir elke stad afsonderlik aan.
Die indeks is opgestel deur 'n waarde van "100" aan New York, die sentrale stad van verwysing, te heg. Die waarde van elke stad se prysindeks word dan bepaal deur te kyk hoe hul lewenskoste vergelyk met dié van New York. Indien die waarde van 'n stad se prysindeks dus 134% is, beteken dit inwoners betaal 34% meer om daar te woon as in New York.
Volgens die indeks is die lewenskoste in Pretoria 46,98. Dit is dus ongeveer die helfte goedkoper om hier te woon as in New York. Pretoria is 254de op die lys van 440 stede wêreldwyd, maar is die heel duurste in Suid-Afrika en ook die hele Afrika-vasteland.
Londen. (Foto: Matt Alexander, AP)
Johannesburg se lewenskoste word aangedui as 45,60. Dit is 257de wêreldwyd en tweede hoogste in Suid-Afrika en Afrika. Kaapstad is die derde duurste in Suid-Afrika en Afrika, met 'n lewenskoste-indeks van 44,74. Kaapstad is 263ste duurste van die stede wat gemeet is, met 44,74 indekspunte. Dit is wel goedkoper om 'n woonplek te huur in Pretoria (14,94) as in Kaapstad (26,41) of Johannesburg (17,38). Windhoek (43,93) en Nairobi (42,08) is onderskeidelik die vierde en vyfde duurste stede in Afrika, gevolg deur Durban (40,04).
Die vyf duurste stede ter wêreld is almal in Switserland. Zürich is die heel duurste met 'n lewenskoste-indeks van 128,29, dus 28% duurder as New York, wat 11de op Numbeo se lys is.
Londen is 28ste op die lys, met 'n lewenskoste-indeks van 81,30. Sydney in Australië is 37ste op die lys met 'n lewenskoste-indeks van 79,08. Die duurste plek ter wêreld om te huur is San Francisco in die VSA (115,58).
In die nuus Johannesburg Kaapstad New York Pretoria Switserland
Interressant! En ons SA'ners trek Australia toe!
Ons bly in Port Elizabeth … seker baie goedkoop
Londen en Sydney het albei dieselfde indeks van 81,30 en tog is hulle meer as tien plekke op die lys uitmekaar?
Moet onthou in Londen, Switzerland, America, Australie, Paris, Berlyn ens, verdien die werkers rerige geld, en nie die Mickey Muis geld wat die Rand is nie! Vandag Rand/$ 14.47. Gee hier jou jaarlikste R200000 toelae in om in die VSA vakansie te gaan hou, dan gee die bank vir jou $13822!
Pretoria die duurste en die vuilste plek seker ook in SA.Na 2 jaar Desember vakansie ko hou in Pretoria vanaf Pole. En watter skok om te sien hoe vuil is Pretoria. In die Noorde is daar GEEN STRAAT LIGTE AMPER IN DIE AAND WAT BRAND NIE. pIK DONKER IN DIE NAG. In die Wonderboom Poort brand die ligte in die dag en in die nag is dit af.
die berekening is nuteloos ,want dit moet ook die gemiddelde inkomste in elke stad in aanmerking neem en kostes uitdruk as n persentasie van die gemiddelde inkomste